Mõtisklesin selle üle, kuidas siis ikkagi võiks töötada see Ajastu enese idee ja vaimu ning sellel Ajastul toimunud sündmuse astroloogia. Minu arusaamist mööda võiks asi toimuda selliselt, et kõik toimuv salvestub Kõiksuse infovälja "kompuutrisse" (milline suurepärane kaasaegne sõna Kõiksuses toimuva kirjeldamiseks), olgu see siis kellegi sünd, mõne sündmuse toimumine, planeetide seisud, nende omavahelised aspektid või asend kinnistähtede suhtes, tsüklite algused ja lõpud jne. Ja Kõiksuse  kompuuter töötab lakkamata, analüüsides, võrreldes, seostades, liigitades, järjestades ning töödeldes lähteandmeid. Ometi peab olema kompuutril ka keegi, kes sealse infoga midagi mõistlikku peale hakkab. Kas pole selleks operaatoriks mitte Aeg, kes aitab mõne hinge või sündmuse siia ilma sündima just sel hetkel kui vaja, määrates selle hetkega ka kindlaks tema tee tähtsamad verstapostid ja suuna, võimekuse ja võimetuse, olud ja tingimused.